Steve sê Trump-besoek sal 'voorreg' wees | Maroela Media
Steve sê Trump-besoek sal 'voorreg' wees
Steve Hofmeyr het Woensdag gesê hy het homself beskikbaar gestel om die verkose Amerikaanse president, Donald Trump, te besoek met die oog daarop om sanksies teen die Suid-Afrikaanse regering in te stel.
Hofmeyr het aan Maroela Media gesê dit sal 'n "voorreg en 'n onselfsugtige veldtog" wees om namens Suid-Afrika tydens sy besoek "te smeek vir sanksies en 'n heroorweging van Amerikaanse finansiering wat in Afrika in 'n swart kolk van toeëiening disintegreer".
Dit volg nadat Kommando Sorg, 'n groep wat "wit mense teen volksmoord wil beskerm", vroeër vir Steve benoem het om dié taak te op hom te neem.
John Rudman, stigter van die groep, het gesê Hofmeyr is gekies omdat hy 'n "anker in die wit samelewing" is.
Die groep het deur middel van skarefinansiering al bykans R10 000 vir dié besoek ingesamel.
Hofmeyr sê só 'n besoek aan die VSA is nou meer nodig as vantevore. "Dis belangrik omdat ons opsies in 'n eenpartystaat daagliks verskraal, ons ekonomie nou by onherstelbare vlakke verbyskiet, ons die 20-jaar-te-laat voorbeeld is van sosialisme se tragiese houvas op ontwikkelende lande, omdat ons 'n moord- en verkragtingskoers handhaaf wat beskawings sal laat stik en omdat geen land met 114 ekstra rassewette integrasie inspireer nie."
Hofmeyr meen dié veldtog het 'n kans op sukses aangesien Trump "lank reeds simpatie met ons [Suid-Afrika] en mense soos ons het".
"Ek en hy het klaarblyklik albei 'n gesonde afkeur aan formaliteite. Maar hy ken reeds die feite. Ons verteenwoordig die Weste se grootste vrees: Die kulturele nagmerries van te laat wakker word in jou eie land as gemarginaliseerde, verminkte minderheid, en om dan nog geregeer te word deur apatiese nasies in plekke waar jy jou lewensverwagting, soewereiniteit en selfbeskikking kwyt is en met wetgewing uit die arbeidsektor gehou word op grond van jou velkleur."
Hofmeyr sê hy sal dié veldtog saam met Henk van de Graaf, voormalige assistent-hoofbestuurder van TLU-SA, aanpak.
Rudman kan nie self deel wees van die besoek nie aangesien 'n beroerte-aanval sy spraak aangetas het. Hy sal nietemin die afspraak met Trump reël.
Die groep wag nog op terugvoer van die Amerikaanse regering.
Donald Trump Steve Hofmeyr VSA
Mark Scott-Crossley in hegtenis geneem
Kaapse brande: Lugmag ingespan, brande dalk opsetlik
Hoop maar dit werp vrugte af. Ten minste doen Steve en Henk iets aan die toestand waarin die Afrikaner verkeer. Hulle sit nie net die heeldag en bekla hulle lot nie.